BFN-vrou doodgeskiet tydens kapers se skrikbewindDie 26-jarige vrou se liggaam word van die toneel verwyder. Foto: SAPD Volgens die polisie het die kapers motoriste geteiken toe hulle teruggekeer het van ŉ musiekfees by ŉ gewilde kuierplek langs die N8. Die eerste kaping het Sondagoggend omstreeks 01:00 plaasgevind. ŉ Man in ŉ silwer VW Polo het by ŉ verkeerslig naby die kuierplek stilgehou, waarna ŉ blou City Golf langs met vier insittendes langs hom stilgehou het. Die vier mans het uit die motor gespring en ŉ vuurwapen op die man gerig en hom beveel om uit sy motor te klim. Die verdagtes het met die motor gevlug. Die tweede kaping het omstreeks 02:30 plaasgevind. ŉ 28-jarige vrou is deur dieselfde mans voorgekeer en die mans het met haar silwer Tata Indica gevlug. ŉ Paartjie wat ook die musiekfees bygewoon het, het omstreeks 04:00 langs die pad in Meadowsweg, Grassland stilgehou. Drie mans het die paartjie genader. Die 26-jarige vrou het geskree waarna die verdagtes haar 44-jarige kêrel in die bors geskiet het. Die vrou het probeer weghardloop en is in die agterkop geskiet. Sy is op die toneel dood. Haar kêrel is in ŉ kritieke toestand in die hospitaal. Die kapers het met die paartjie se motor gevlug. Polisiebeamptes is ontbied en was vinnig op die spoor van die kapers. Drie verdagtes is kort hierna in hegtenis geneem. Die polisie het op die drie gekaapte motors en ŉ vuurwapen beslag gelê. Die polisie het ook op ŉ vierde voertuig beslag gelê nadat daar motorsleutels in die een verdagte se sak gevind is. Die motor is by ŉ winkelsentrum in Bloemfontein gevind nadat dit vroeër gekaap is. Die polisie soek intussen na ŉ vierde verdagte. Die verdagtes sal binnekort in die Bloemfontein-landdroshof verskyn op aanklag van moord, poging tot moord en kaping.